Ľ. Jahnátek, minister hospodárstva SR.: (2008-09-11):
Slovenská republika po vstupe do Európskej únie musela splniť povinnosti vyplývajúce zo Smernice o vnútornom trhu s plynom. Ešte v roku 2005 vláda Slovenskej republiky schválila princípy právneho oddelenia spoločnosti Slovenský plynárenský priemysel tak, že právne oddelila sieťové činnosti do dvoch dcérskych spoločností, a to SPP preprava a SPP distribúcia ako prevádzkovateľa distribučnej siete. V prvom prípade to bol prevádzkovateľ prepravnej siete. Keďže došlo k prevodu aktív z materskej spoločnosti SPP do novozaloženej dcérskej spoločnosti SPP distribúcia, musel byť majetok tejto spoločnosti precenený v zmysle medzinárodných účtovných predpisov. Výsledkom tohto precenenia bolo zvýšenie hodnoty aktív, nárast odloženého daňového záväzku a vytvorenia rezerv z precenenia vo vlastnom imaní spoločnosti. Rezervy z precenenia sa postupne rozpúšťajú do nerozdeleného zisku počas doby odpisovania preceneného majetku. Nerozdelený zisk, ktorý vznikol presunom z rezervy z precenenia, je nerozdeliteľným pre akcionárov, pre všetkých troch akcionárov. Z uvedených skutočností vyplýva, že s výplatou mimoriadnych dividend z roku 2007 nebol spojený vznik nákladov, ktorý by mohol ovplyvniť konečné spotrebiteľské ceny plynu. Preto ani nie je možné porovnať výšku mimoriadnej dividendy s rastom alebo poklesom konečných spotrebiteľských cien plynu. Navrhované zvýšenie cien plynu sa týka príjmov z bežnej činnosti SPP, a preto je potrebné tieto cenové vplyvy skúmať štandardnými modelmi, štatistickými a analytickými postupmi, ktoré dokážu štruktúrovať a porovnávať napríklad medziročný rast cien vstupov, mieru prírastku zisku a podobné parametre. Nový návrh SPP, ktorý sa dotýka zvýšenia cien pre domácnosti od novembra 2008, je potrebné posudzovať komplexne, lebo SPP požaduje zmeniť maximálnu výšku sadzby za odobratý plyn. Prakticky to znamená, že návrh nových taríf stanovilo SPP na základe predpokladov vývoja spotreby, čo je podstatné, spotreby do konca roku 2008. Už v prvom návrhu, ktorý regulačný úrad zamietol, sa v rozhodnutí uvádza, že jedným z dôvodov zamietnutia návrhu boli okrem iného aj nezrovnalosti v údajoch a spotrebe zemného plynu pre túto kategóriu odberateľov. Pôvodný návrh ceny zemného plynu pre domácnosti predložený v roku 2007 na rok 2008 bol podaný na základe predpokladov a predikcií SPP, ktoré regulačný úrad pri cenovom konaní na základe argumentácie predkladateľa návrhu akceptoval ako zodpovedný a podaný so znalosťou vývoja trhu. SPP zrejme neodhadlo situáciu a obyvatelia Slovenskej republiky sa mu majú na jeho zlý odhad teraz poskladať. Pri posudzovaní cenového návrhu v súlade so zákonom o regulácii je regulačný úrad povinný preskúmať všetky skutočnosti, ktoré účastník konania predložil v návrhu a po jeho posúdení rozhodnúť výhradne v súlade s platnou legislatívou. Vážený pán poslanec, chcel by som však poukázať aj na dôležitú skutočnosť, ako je hospodárenie SPP. Na mieste je otázka, ako sa v SPP hospodári. Sú náklady vynakladané na všetky činnosti opodstatnené? Nie je možné nájsť rezervy v nákladoch? Aký dôvod má SPP na uzatváranie tzv. SLA zmlúv, to znamená, zmlúv o úrovni služieb v súvislosti s outsourcingom? Sú vždy opodstatnené a aj výška odmeny za všetky tieto činnosti v súlade s dobrými mravmi? Novelou zákona o energetike a regulačného zákona, ktoré ste v tomto roku schválili, dostal regulačný úrad do rúk kompetencie posudzovať aj tieto skutočnosti a som presvedčený, že ich aj dôsledne využije. Pán predsedajúci, skončil som.